作者:高適
標題:苦雨寄房四昆季
內容:獨坐見多雨，況茲兼索居。茫茫十月交，窮陰千里餘。彌望無端倪，北風擊林箊。白日渺難睹，黃雲爭卷舒。安得造化功，曠然一掃除。滴瀝簷宇愁，寥寥談笑疏。泥塗擁城郭，水潦盤丘墟。惆悵憫田農，裴回傷裡閭。曾是力井稅，曷為無鬥儲。萬事切中懷，十年思上書。君門嗟緬邈，身計念居諸。沉吟顧草茅，鬱怏任盈虛。黃鵠不可羨，雞鳴時起予。故人平臺側，高館臨通衢。兄弟方荀陳，才華冠應徐。彈棋自多暇，飲酒更何如。知人想林宗，直道慚史魚。攜手風流在，開襟鄙吝祛。寧能訪窮巷，相與對園蔬。